b'\n_START_ARTICLE_\nChurchill Barriers\n_START_PARAGRAPH_\nChurchill Barriers -nimell\xc3\xa4 tunnetut nelj\xc3\xa4 pengertiet\xc3\xa4 sijaitsevat Orkneysaarilla Skotlannissa. Yhteens\xc3\xa4 2,3 kilometrin pituiset tiet yhdist\xc3\xa4v\xc3\xa4t Orkneyn p\xc3\xa4\xc3\xa4saaren (Mainland) Lamb Holmin ja Glimbs Holmin kautta Burrayn saareen ja edelleen South Ronaldsayhin._NEWLINE_Teiden rakentamisen taustalla olivat puolustukselliset tarkoitukset. Orkneyn saarten keskell\xc3\xa4 sijaitseva Scapa Flow oli Britannian Kotilaivaston p\xc3\xa4\xc3\xa4tukikohtana aina vuoteen 1956 saakka. Toisen maailmansodan alulla lokakuussa 1939 se oli brittilaivastoa n\xc3\xb6yryytt\xc3\xa4neen tapahtuman n\xc3\xa4ytt\xc3\xa4m\xc3\xb6n\xc3\xa4, kun saksalainen U-47-sukellusvene p\xc3\xa4\xc3\xa4si p\xc3\xa4\xc3\xa4saaren ja Lamb Holmin v\xc3\xa4lisen Kirk Soundin kautta varsin vapaasti upottamaan tukikohdassa ankkurissa olleen taistelulaiva HMS Royal Oakin. Hy\xc3\xb6kk\xc3\xa4yksess\xc3\xa4 sai surmansa kaikkiaan 833 miest\xc3\xa4. Tapahtuman j\xc3\xa4lkeen silloinen laivastoministeri Winston Churchill m\xc3\xa4\xc3\xa4r\xc3\xa4si saarten v\xc3\xa4liset pengertiet rakennettavaksi est\xc3\xa4m\xc3\xa4\xc3\xa4n vastaavat hy\xc3\xb6kk\xc3\xa4ykset jatkossa._NEWLINE_Rakennusty\xc3\xb6t aloitettiin toukokuussa 1940 ja ne p\xc3\xa4\xc3\xa4ttyiv\xc3\xa4t syyskuussa 1944. Virallisesti pengertiet avattiin 12. toukokuuta 1945 \xe2\x80\x93 nelj\xc3\xa4 p\xc3\xa4iv\xc3\xa4\xc3\xa4 sen j\xc3\xa4lkeen, kun sota oli p\xc3\xa4\xc3\xa4ttynyt Euroopassa. T\xc3\xb6ihin osallistui yht\xc3\xa4 aikaa enimmill\xc3\xa4\xc3\xa4n l\xc3\xa4hes 2\xc2\xa0000 ty\xc3\xb6l\xc3\xa4ist\xc3\xa4. Vuodesta 1942 l\xc3\xa4htien iso osa ty\xc3\xb6voimasta muodostui brittien Pohjois-Afrikassa vangitsemista italialaisista sotavangeista. Sotavankien k\xc3\xa4ytt\xc3\xb6 sotilaallisiin tarkoituksiin on kielletty Geneven sopimuksen perusteella, joten heid\xc3\xa4n ty\xc3\xb6ns\xc3\xa4 m\xc3\xa4\xc3\xa4riteltiin \xe2\x80\x9dliikenneyhteyksien parantamiseksi etel\xc3\xa4isille Orkneyn saarille\xe2\x80\x9d.'